**Οδηγός Χαρακτήρων**

Ίζι

Στην Ίζι αρέσει να φτιάχνει ιστορίες. Συνεχώς. Πιστεύει ότι τα πράγματα συνήθως δεν είναι όπως φαίνονται και της αρέσει να φαντάζεται εκδοχές της πραγματικότητας όπου το απίθανο είναι δυνατό. Κάπως έτσι μπλέκει σε περιπέτειες. Κάπως έτσι παρασύρει και τους υπόλοιπους. Μελοδραματική και πεισματάρα, αλλά πάντα αισιόδοξη, δεν σταματά να προσπαθεί ακόμα και όταν τα σχέδια της ναυαγούν το ένα μετά το άλλο. Η Ίζι πιστεύει ότι στο τέλος όλα θα πάνε καλά και ότι θάρρος δεν είναι το να μην φοβάσαι, αλλά το να μην τα παρατάς.

Βικέντιος

Για τους φίλους Έντι. Πιστεύει ότι τα ξέρει όλα, είναι ο καλύτερος μαθητής της τάξης και δεν αντέχει να κάνει λάθη. Ευτυχώς είναι αστείος, νοιάζεται για τους άλλους και συχνά έχει πολύ καλές ιδέες. Στην αρχή η Ίζι τον έβρισκε ανυπόφορο, πλέον είναι ο καλύτερος φίλος της.

Κύριος Πάτρικ

Ο μπαμπάς της Ίζι. Είναι εντελώς Άγγλος, έτσι συχνά απορεί με τις “ελληνικές” συνήθειες. Ευτυχώς, διαθέτει το γνωστό βρετανικό χιούμορ που τον προστατεύει και έχει έναν τρόπο να λέει τα πιο αστεία πράγματα με το πιο σοβαρό ύφος. Είναι συχνά στον κόσμο του, χαμένος σε κάποιο βιβλίο ή απλά έχει ένα ύφος σαν να προσπαθεί να θυμηθεί κάτι που έψαχνε πριν πολλά, πολλά χρόνια. Μισεί την οδήγηση και αρνείται να μάθει νέα ελληνικά - προτιμά τα αρχαία. Περνάει ώρες μιλώντας στα φυτά του, και έχει κρυμμένα αποθέματα σοκολάτας στα πιο απίθανα σημεία του σπιτιού. Του αρέσει η ελευθερία του – ιδανικά, το να είναι ελεύθερος από οποιαδήποτε υποχρέωση, ειδικά αυτές που αφορούν την πραγματικότητα!

Θοδώρα

Η Θοδώρα φροντίζει την Ίζι και τον κύριο Πατρίκ. Είναι υπεύθυνη για το σπίτι και δεν αφήνει τίποτα στην τύχη, ούτε τα έπιπλα, ούτε τις ζωές των άλλων. Παραδοσιακή Κερκυραία, μιλάει την τοπική διάλεκτο λες και όλοι γύρω της την καταλαβαίνουν (δεν την καταλαβαίνουν). Φτιάχνει την καλύτερη σπανακόπιτα στον κόσμο και παρόλο που δεν ξέρει ούτε λέξη αγγλικά, καταφέρνει να συνεννοείται άψογα με τον κύριο Πάτρικ. Η Θόδωρα λέει πάντα την άποψή της, είτε τη ζητήσεις, είτε όχι – και τις περισσότερες φορές έχει δίκιο. Η Ίζι τη λατρεύει, γιατί παρόλο που ανακατεύεται συνεχώς σε όλα και δε μασάει τα λόγια της, την ίδια στιγμή είναι γεμάτη φροντίδα και φυσικά είναι πάντα έτοιμη να βάλει τα πράγματα στη θέση τους, έστω και με τον δικό της μοναδικό τρόπο.

Μάρθα

Η μητέρα του Έντι, που επιμένει να τη φωνάζουν με το μικρό της όνομα – ακόμα και τα παιδιά – είναι η επιτομή της κομψότητας και της ευγένειας. Λατρεύει τους καλούς τρόπους, τις υγιεινές συνταγές (συνήθως με αβοκάντο) και το μπεζ σε όλες του τις αποχρώσεις. Η ζωή της φαίνεται πάντα τακτοποιημένη, κάθετι στη θέση του, σαν να είναι βγαλμένη από κάποιο περιοδικό.

Ωστόσο, πίσω από αυτή την εικόνα της τελειότητας, υπάρχει μια γυναίκα που προσπαθεί σκληρά να τα βγάλει πέρα ως single mother. Είναι ολότελα διαφορετική από τον εκκεντρικό πατέρα της Ίζι – πιο προγραμματισμένη, πιο "κανονική". Χωρίς να το καταλάβει, θα βρεθεί στο κέντρο του σχεδίου «Δούρειος Ίππος», και εκεί θα αρχίσουν να εμφανίζονται οι μικρές ρωγμές που αποκαλύπτουν πως κάτω από την επιφάνεια, είναι κι εκείνη κάποια που παλεύει να τα ισορροπήσει όλα.

Αριάνα

Η Αριάνα είναι μια θαρραλέα νεαρή γυναίκα, σε μια εποχή που οι γυναίκες δεν είχαν φωνή. Μεγαλωμένη στην Κέρκυρα του 19ου αιώνα, σε μια συντηρητική οικογένεια που ήθελε να την παντρέψει, η Αριάνα ονειρευόταν κάτι πολύ διαφορετικό – να σπουδάσει και να εργαστεί. Επαναστατεί ενάντια στα δεδομένα της εποχής, λέει "όχι" στον γάμο που της είχαν κανονίσει οι γονείς της και γίνεται η πρώτη φοιτήτρια στη Νομική Σχολή της Αθήνας.

Στην Αθήνα, η Αριάνα παλεύει για την αποδοχή της σε έναν αμιγώς ανδροκρατούμενο χώρο, τη Νομική Σχολή, όπου είναι η μοναδική γυναίκα στο αμφιθέατρο του Πανεπιστημίου. Κάθε μέρα στην αίθουσα είναι μια δοκιμασία, όμως είναι αμετακίνητη. Τη δύναμη την αντλεί από το όνειρό της, αλλά και από την υποστήριξη μιας νέας γενιάς γυναικών που συναντά στο γραφείο της Εφημερίδας των Κυριών – τη θρυλική Καλλιρρόη Παρρέν και άλλες πρωτοπόρους που αγωνίζονται για τη γυναικεία ισότητα. Μέσα από αυτές τις συναντήσεις, η Αριάνα ανακαλύπτει την αληθινή δύναμη της συλλογικότητας και την αξία της αλληλεγγύης μεταξύ των γυναικών. Αρχίζει να νιώθει, για πρώτη φορά, ότι ανήκει κάπου – σε έναν κύκλο που αγωνίζεται για την αλλαγή.

**Τι πραγματεύεται το βιβλίο;**

Είναι μια ιστορία για δύο παιδιά που καταστρώνουν ένα σχέδιο, πιστεύοντας πως μπορούν να αλλάξουν τις ζωές των γονιών τους, και μαζί με αυτές, τις δικές τους.

Στην πραγματικότητα, όμως είναι μια εξερεύνηση της εφηβείας, της ταυτότητας, και των πολλών “πρώτων φορών” που μας διαμορφώνουν. Η πρώτη φορά που λέμε την αλήθεια στον εαυτό μας, που ερωτευόμαστε, που συνειδητοποιούμε ότι η ζωή δεν μπορεί να ελεγχθεί απόλυτα, όσο και αν το προσπαθούμε.

Το βιβλίο πραγματεύεται τη διαφυγή, όχι απαραίτητα από ένα φυσικό μέρος, αλλά από τους κανόνες, τις προσδοκίες, τις παραδόσεις. Είναι για τις ιστορίες που δημιουργούμε για να επιβιώσουμε, τις περιπέτειες στις οποίες βουτάμε, συνειδητά ή όχι, για να ξαναβρούμε τον εαυτό μας. Και πάνω απ’ όλα, είναι για τη φιλία. Για τις στιγμές που ανακαλύπτεις πως οι άλλοι άνθρωποι – οι σχέσεις που χτίζεις μαζί τους – είναι το μόνο που έχει σημασία.

Στην Αθήνα του 19ου αιώνα, η ιστορία της Αριάνας αναδεικνύει την πάλη για την αναζήτηση της θέσης μας σε έναν κόσμο που δεν είναι πάντα έτοιμος να μας δεχτεί όπως είμαστε. Είναι μια ιστορία για τη γυναικεία αλληλεγγύη, για την κατανόηση ότι καμία εμπειρία δεν είναι αποκλειστικά δική μας. Το "εγώ" είναι, στην πραγματικότητα, το "εμείς". Ό,τι περνάμε δεν το περνάμε μόνες μας, γιατί κάθε γυναίκα κουβαλάει μέσα της τις ιστορίες των άλλων γυναικών. Και μέσα σ’ αυτόν τον συλλογικό αγώνα, η ανθεκτικότητα γίνεται η μόνη αληθινή δύναμη.

Είναι ένα βιβλίο για την ελπίδα, αλλά όχι για μια ελπίδα αφελή ή εύκολη· για εκείνη την ελπίδα που πηγάζει από τη συνειδητοποίηση πως, έστω και την τελευταία στιγμή, όλα μπορεί να αλλάξουν – έστω και αν αυτή η αλλαγή δεν είναι ποτέ ακριβώς αυτή που περιμέναμε. Τελικά είναι ένα βιβλίο για την ικανότητα μας να αυτοσχεδιάζουμε, να επαναπροσδιοριζόμαστε και να κρυφογελάμε μεταξύ μας.